**Dôvodová správa**

1. ***Všeobecná časť***

Návrh zákona, ktorým sa mení a dopĺňa zákon č. 301/2005 Z. z. Trestný poriadok
v znení neskorších predpisov predkladajú do Národnej rady Slovenskej republiky poslanci Národnej rady Slovenskej republiky za politickú stranu Kotlebovci – Ľudová strana
Naše Slovensko Marian Kotleba, Jozef Šimko, Rastislav Schlosár a Magdaléna Sulanová.

**Cieľom legislatívneho návrhu je posilnenie postavenia poškodeného v konaní o dohode o vine a treste tak, aby bol zabezpečený objektívnejší a spravodlivejší proces.
To v konečnom dôsledku povedie k nižšej miere kriminality, väčšej vymožiteľnosti práva a vyššej bezpečnosti obyvateľov Slovenskej republiky.**

V súčasnom právnom poriadku sú záujmy obetí trestných činov, t. j. poškodených, nedostatočne chránené. A to aj napriek tomu, že zmyslom a hlavným cieľom trestného práva je práve ochrana ľudí pred nebezpečnou kriminalitou, ktorá predstavuje významný zásah
do života poškodených a ich blízkych. Dokonca platí, že súčasné zákony častokrát
viac ochraňujú páchateľov trestných činov, ako ich obete.

Akokoľvek by bola vysoká dôvera k  súdom a  orgánom činným v  trestnom konaní, vždy je riziko nesprávneho posúdenia veci a  tým aj riziko vynesenia nespravodlivého rozhodnutia súdu. Z tohto dôvodu je mimoriadne dôležité, aby mali všetky strany
v konaní o dohode o vine a treste rovnocenné postavenie, resp. také postavenie,
ktoré im umožní účinne obraňovať svoje práva.

Trestný poriadok dnes dáva prokurátorovi aj obžalovanému široké práva v konaní
o dohode o vine a treste. Poškodený má však oproti páchateľovi trestného činu v tomto konaní slabšie postavenie. Zatiaľ čo bez súhlasu obvineného nie je možné uzavrieť
túto dohodu, súhlas poškodeného sa vyžaduje len vo veci náhrady škody. Ak nedošlo
k dohode o náhrade škody, prokurátor navrhne, aby súd poškodeného odkázal s nárokom
na náhradu škody alebo jej časti na civilný proces alebo iné konanie.

Z  uvedeného vyplýva, že poškodený je v  najslabšej pozícii spomedzi všetkých strán trestného konania, pritom je to práve jeho život, zdravie, majetok alebo česť,
ktoré sú objektami chránenými zákonmi.

Skutočnosť, že poškodený je z konania o dohode o vine a treste takmer vylúčený,
vedie k veľkej miere korupcie. Pre obvineného je omnoho jednoduchšie dosiahnuť vhodnými úplatkami pre neho priaznivú dohodu o vine a treste, ak túto dohodu nemôže zablokovať poškodený.

Nedostatočná možnosť uplatnenia práv poškodených vedie v konečnom dôsledku
k neobjektívnym a nespravodlivým súdnym rozhodnutiam. Páchatelia trestných činov dostávajú neprimerane nízke tresty, ktoré im nijako nebránia pokračovať v trestnej činnosti – častokrát aj voči ich pôvodným obetiam. V takom prípade možno hovoriť o sekundárnej viktimácii obetí, ktorá môže prevýšiť aj ich primárnu ujmu. Navyše tieto tresty nepôsobia
ani preventívne voči tretím osobám, čím ďalej napomáhajú k zvyšovaniu kriminality.
V neposlednom rade tiež prispievajú k nižšej vymožiteľnosti práva, strate dôvery verejnosti
k súdnictvu a celkovému úpadku princípov právneho štátu na Slovensku.

**Z tohto dôvodu je potrebné posilniť postavenie poškodeného v trestnom konaní
a zrovnoprávniť ho s obvineným, resp. obžalovaným v konaní o dohode o vine a treste.
To možno dosiahnuť jedine tak, že poškodený získa právo zablokovať dohodu o vine a treste.**

1. ***Osobitná časť***

**Čl. I**

K bodu 1

Upravuje sa možnosť uplatniť nárok na náhradu škody v trestnom konaní
bez časového obmedzenia za podmienky konania o dohode o vine a treste.

K bodu 2

Dohoda o vine a treste sa bude môcť uzavrieť len so súhlasom poškodeného. Vzhľadom na to je potrebná aj jeho prítomnosť v konaní o dohode o vine a treste prostredníctvom jeho predvolania a upovedomenia jeho splnomocnenca.

K bodu 3

Dohodu o vine a treste nebude možné uzavrieť bez prítomnosti poškodeného v konaní o dohode o vine a treste. Rozširuje sa okruh otázok, ku ktorým sa má možnosť poškodený vyjadriť, a to o vinu a výšku trestu. Upravuje sa povinnosť prokurátora ako orgánu činného v trestnom konaní poskytnúť súčinnosť spočívajúcu v poučení poškodeného ako riadne uplatniť nárok na náhradu škody.

K bodu 4

Dohodu o vine a treste bude musieť podpísať poškodený na znak súhlasu
s jej obsahom, pričom sa vypúšťa podmienka úspešného uplatnenia nároku na náhradu škody a zúčastnenia sa konania.

**Čl. II**

Navrhuje sa účinnosť zákona od 1. januára 2021.